**Juuso Salmi** (s. 15. heinäkuuta 1991 Helsinki) on entinen suomalainen jääkiekkopuolustaja. Salmi pelasi ammatikseen jääkiekkoa yhdeksän vuotta, joista ensimmäiset seitsemän kautta HIFK:ssa (2011-2018.) Lukuisista loukkaantumisista urallaan kärsinyt Salmi siirtyi kaudeksi 2018-2019 Tanskan pääsarjaan ja viimeiseksi jääneellä kaudellaan 2019-2020 Salmi edusti Puolan Polska Hokej Ligassa GKS Katowiceä.

Ura
---

Salmi on Helsingin IFK:n kasvatti. Hän oli joukkueensa tehokkain puolustaja C-nuorten SM-sarjassa kaudella 2006–2007 tehoilla 5+6=11 sekä B-nuorten SM-sarjassa kaudella 2008–2009 Christian Silfverin kanssa tehoilla 2+15=17. Salmi voitti A-nuorten SM-hopeaa vuonna 2010, B-nuorten Suomenmestaruuden vuonna 2009 ja C-nuorten SM-hopeaa vuonna 2007. Kaudella 2010–2011 hän toimi HIFK:n A-nuorten kapteenina.

Kaudeksi 2011–2012 Salmi nostettiin HIFK:n SM-liigarinkiin. Hän teki liigadebyyttinsä kauden kolmannessa ottelussa 22. syyskuuta 2011 Tapparaa vastaan ja sai siinä jääaikaa 8.34 minuuttia. Salmen paikka kokoonpanossa aukesi, kun Markus Kankaanperä oli sivussa ottelusta. Hänen liigauransa avausmaali ja kauden ainoaksi jäänyt tehopiste syntyi 6. maaliskuuta 2012 JYPiä vastaan. Salmen 2–1-osuma ratkaisi HIFK:lle voiton. Hän pelasi kauden aikana 15 SM-liigaottelua sekä 16 ottelua lainalla Mestis-joukkue Kiekko-Vantaassa. Salmi vahvisti myös kevään 2012 pudotuspeleissä HIFK:n A-nuoria, jossa hän voitti Suomenmestaruuden.

Kaudella 2012–2013 Salmi pelasi 26 SM-liigaottelua tehden kolme syöttöpistettä. Hän pelasi myös 12 ottelua lainalla Mestiksen nousijajoukkue HC Keski-Uudessamaassa. Kaudella 2013–2014 Salmelta odotettiin läpimurtoa SM-liigaan, mutta hän oli lähes koko syyskauden sivussa loukkaantumisten vuoksi, eikä saanut enää kevätkaudella rytmistä kiinni. Salmelle kertyi kauden aikana vain 11 runkosarjaottelua sekä kolme ottelua lainalla HCK:ssa. Vielä kaudella 2015–2016 hän jäi pieneen rooliin ja pelasi vain 16 runkosarja- ja 11 playoff-ottelua. Salmi voitti kauden päätteeksi SM-hopeaa. Hän pelasi kauden aikana myös seitsemän ottelua lainalla Kiekko-Vantaassa.

Salmi oli kauden 2015–2016 jälkeen pitkään ilman sopimusta, kunnes hän palasi kauden 2016–2017 kynnyksellä kahden kuukauden mittaisella sopimuksella HIFK:hon paikkaamaan Eemeli Heikkisen ja Miro Karjalaisen poissaoloja. Marraskuussa Salmen sopimusta jatkettiin kauden loppuun. Toukokuussa 2017 hän teki HIFK:n kanssa vuoden mittaisen jatkosopimuksen. Kaudella 2017–2018 Salmi teki SM-liigan yhden kauden piste-ennätyksensä tehoilla 2+5=7. Hän voitti kauden päätteeksi SM-pronssia.

Kaudeksi 2018–2019 Salmi siirtyi vuoden mittaisella sopimuksella Tanskan Metal Ligaenin Herning Blue Foxiin. Kaudeksi 2019–2020 hän siirtyi vuoden mittaisella sopimuksella Puolan Polska Hokej Ligan GKS Katowiceen. Kausi Puolassa keskeytyi Covid-19 pandemian takia. Salmi joukkueineen voitti siellä keskeytyneen kauden sijoitusten perusteella pronssia.

Jokerit vs. HIFK 1.9.2012
-------------------------

Salmi aloitti tappelun 1. syyskuuta 2012 European Trophy -ottelussa Jokereiden Ilari Filppulaa vastaan sen jälkeen, kun Semir Ben Amor oli hyökännyt Ville Peltosen kimppuun. Tappeluun haluttoman Filppulan kanssa nujakoinut Salmi sai tilanteesta yhden ottelun pelikiellon turnausjärjestäjä European Trophylta -samoin kuin muissa tilanteissa kahakoineet Jokereiden Jarkko Ruutu ja Jani Rita sekä HIFK:n Mikko Jokela ja Siim Liivik.Tapahtumaa ennen ja sen jälkeen Helsingin paikallispelissä nähtiin useita tappeluita; ottelussa jaettiin lopulta yhteensä 275 minuuttia jäähyjä (Jokerit 127 minuuttia, HIFK 148 minuuttia). Aihe sai valtavasti julkisuutta.

Jääkiekon SM-liiga julisti rangaistuksensa tiistaina 11.09.2012; Salmi sai aiemmin yhden pelin mittaisen pelikiellon arvoiseksi katsotusta nujakasta 12 ottelun mittaisen pelikiellon. Kyseinen pelikielto on SM-Liigan historian viidenneksi pisin. SM-liigan kurinpito siis tuomitsi tapauksen selvästi ankarammin kuin European Trophy.

Muuta
-----

Salmi on harrastanut myös leuanvetoa, josta hänellä on yli 85-kiloisten Suomenmestaruus vuodelta 2008, jolloin salmi veti 38 leualla itsensä sarjansa voittajaksi.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 2011–2012 | Kiekko-Vantaa | Mestis | 16 | 1 | 1 | 2 | 14 | – | – | – | – | – |
|  | HIFK | SM-liiga | 15 | 1 | 0 | 1 | 0 | – | – | – | – | – |
| 2012–2013 | HCK | Mestis | 12 | 2 | 0 | 2 | 8 | – | – | – | – | – |
|  | HIFK | SM-liiga | 26 | 0 | 3 | 3 | 8 | – | – | – | – | – |
| 2013–2014 | HCK | Mestis | 3 | 0 | 1 | 1 | 0 | – | – | – | – | – |
|  | HIFK | SM-liiga | 11 | 0 | 0 | 0 | 12 | – | – | – | – | – |
| 2014–2015 | Kiekko-Vantaa | Mestis | 5 | 1 | 3 | 4 | 6 | – | – | – | – | – |
|  | HIFK | SM-liiga | 27 | 0 | 3 | 3 | 30 | 1 | 0 | 0 | 0 | 4 |
| 2015–2016 | Kiekko-Vantaa | Mestis | 7 | 0 | 1 | 1 | 4 | – | – | – | – | – |
|  | HIFK | SM-liiga | 16 | 1 | 0 | 1 | 6 | 11 | 0 | 1 | 1 | 0 |
| 2016–2017 | HIFK | SM-liiga | 50 | 0 | 4 | 4 | 22 | 1 | 0 | 0 | 0 | 0 |
| 2017–2018 | HIFK | SM-liiga | 50 | 2 | 5 | 7 | 20 | 2 | 0 | 0 | 0 | 0 |
| 2018–2019 | Herning Blue Fox | Tanska | 35 | 1 | 2 | 3 | 24 | 2 | 0 | 0 | 0 | 0 |
| 2019–2020 | GKS Katowice | Puola | 43 | 1 | 10 | 11 | 14 | 6 | 0 | 0 | 0 | 2 |
| 7 kautta | yhteensä | SM-liiga | 195 | 4 | 15 | 19 | 98 | 15 | 0 | 1 | 1 | 4 |
| 5 kautta | yhteensä | Mestis | 43 | 4 | 6 | 10 | 32 | – | – | – | – | – |
| 1 kausi | yhteensä | Puola | 43 | 1 | 10 | 11 | 14 | 6 | 0 | 0 | 0 | 2 |
| 1 kausi | yhteensä | Tanska | 35 | 1 | 2 | 3 | 24 | 2 | 0 | 0 | 0 | 0 |

Lähteet
-------

* Juuso Salmi The Internet Hockey Databasessa (englanniksi)
* Juuso Salmi Eurohockey-sivustolla (englanniksi)
* Juuso Salmi *Elite Prospects*. Everysport Media Group AB.  (englanniksi)

### Viitteet

1. 1 2  MIEHEMME MAAILMALLA: Katowicen uusi sheriffi *hifk.fi*.  26.11.2019. Oy HIFK Hockey Ab. Viitattu 3.7.2020.
2. ↑  Elite Prospects - Hockey Players, Stats and Transactions *www.eliteprospects.com*. Viitattu 23.12.2021.
3. ↑  Elite Prospects - HIFK U16 *eliteprospects.com*. Everysport Media Group. Viitattu 3.7.2020. (englanniksi)
4. ↑  Elite Prospects - HIFK U18 *eliteprospects.com*. Everysport Media Group. Viitattu 3.7.2020. (englanniksi)
5. 1 2 3 4 5  Juuso Salmi *Elite Prospects*. Everysport Media Group AB.  (englanniksi)
6. ↑  Tilastot - Liiga *liiga.fi*.  22.9.2011. Jääkiekon SM-liiga Oy. Viitattu 12.10.2011.
7. ↑  Kunnas, Kasperi: Pappia kyydissä *Jatkoaika.com*.  23.9.2011. Jatkoaika r.y. Viitattu 12.10.2011.
8. ↑  HIFK:lla tuntematon ratkaisija - 100 pistettä täyteen *is.fi*.  6.3.2012. Sanoma Media Finland Oy. Viitattu 3.7.2020.
9. ↑  Iilomo, Sami: HIFK:n pelaaja-arvostelut 2013-2014 *Jatkoaika.com*.  19.3.2014. Jatkoaika r.y. Viitattu 12.4.2014.
10. ↑  Salmi pätkäsopimuksella HIFK:n takalinjoille *Jatkoaika.com*.  7.9.2016. Jatkoaika r.y. Viitattu 8.9.2016.
11. ↑  Salmi jatkaa HIFK:n takalinjoilla *Jatkoaika.com*.  22.11.2016. Jatkoaika r.y. Viitattu 23.11.2016.
12. ↑  Selin korvaa Törmäsen HIFK:n käskyttäjänä - Runkopelaajille jatkosopimuksia *Jatkoaika.com*.  8.5.2017. Jatkoaika r.y. Viitattu 8.5.2017.
13. ↑  Lahtinen, Miikka: HIFK-puolustaja jättää Suomen kaukalot – uusi osoite selvillä! *Leijonat.com*.  13.7.2018. Nordic Sport Media. Viitattu 13.7.2018.
14. ↑  Risto Dufva hankki jälleen yhden suomalaispelaajan – ex-HIFK-puolustaja siirtyy Puolaan *Sportti.com*.  18.7.2019. Sport Content Oy. Viitattu 3.7.2020.
15. ↑  Koronavirus päättää liigoja ympäri Eurooppaa – mikään pääsarja ei jatka toimintojaan enää normaalisti *Jatkoaika.com - Kaikki jääkiekosta*. Viitattu 23.12.2021.
16. ↑  Ben-Amor sai viiden European Trophy -ottelun pelikiellon *Yle Urheilu*.  5.9.2012. Viitattu 23.12.2021.
17. ↑  European Trophy rankaisi hulinoista *Jatkoaika.com*.  5.9.2012. Jatkoaika r.y. Viitattu 28.4.2016.